P r e d k l a d a c i a   s p r á v a

      V súlade s pripravovanou reformou verejnej správy sa predpokladá aj posilnenie významu majetkových daní z hľadiska ich výnosov a výrazné posilnenie právomoci obcí pri správe dane z nehnuteľností. Realizácia tejto úlohy vyvolala potrebu vypracovať nový zákon o dani z nehnuteľností, ktorého prílohou budú priemerné ceny ornej pôdy ako základu dane z pozemkov v členení podľa jednotlivých obcí v SR ako aj katastrov. 
      Návrh zákona sa predkladá  nadväzne na schválenú reformu verejnej správy.
      Návrh nového zákona obsahuje nové prvky, ktoré možno charakterizovať ako ďalší krok k dosiahnutiu zdaňovania nehnuteľností na hodnotovom princípe.
      V návrhu zákona sa vychádza z doterajších zásad zdaňovania nehnuteľností, ktoré sa ďalej spresňujú a zdokonaľujú tak, aby sa výrazne zvýšila právomoc obcí pri správe tejto dane, ako aj jej výnos do miestnych rozpočtov obcí. V zákone sa okrem iného navrhujú také zmeny a úpravy, ktoré smerujú k sprehľadneniu a zjednodušeniu zdaňovania nehnuteľností.
      Navrhuje sa aj racionalizácia pri výkone správy tejto dane ako aj zjednodušenie pri určení základu dane z pozemkov pri niektorých pozemkoch, kde je základom dane cena.
      Návrh zákona bol zaslaný na riadne pripomienkové konanie 58 pripomienkujúcim miestam a  4 zainteresované orgány  zaslali pripomienky iniciatívne. Do určeného termínu pripomienky predložilo 40 orgánov, 15 orgánov zaslalo pripomienky po termíne, 7 orgánov pripomienky nepredložilo a 13 pripomienkujúcich miest k novému zákonu neuplatnilo žiadne pripomienky.
      Závažné pripomienky rezortov ako aj pripomienky  legislatívnotechnického charakteru sa do predkladaného návrhu zákona zapracovali.
      Vecné a formálne návrhy, ktoré nebolo možné v prámci pripomienkového konania zohľadniť, sú aj s odôvodnením uvedené v tabuľkovej časti návrhu zákona, ktorá je prílohou tohto materiálu. 
       Navrhovaným zákonom sa očakáva zvýšenie príjmov rozpočtov obcí v porovnaní s rokom 1999 približne o 1,6 mld. Sk, ktoré zohľadňuje aj zníženie sadzby dane za poľnohospodársku pôdu na 0,35 % . Navrhovaný zákon neoplyvní negatívne štátny rozpočet a ani si nevyžiada zvýšenie počtu zamestnancov.
       Návrh zákona bol zaslaný na prerokovanie v Rade hospodárskej a sociálnej dohody SR avšak podľa písomného oznámenia p. Mikloša, podpredsedu vlády SR z 29. septembra 2000, Konfederácia odborových zväzov z časových dôvodov nesúhlasila s jeho prerokovaním. Návrh zákona sa predkladá v novom znení po zapracovaní pripomienok Legislatívnej rady vlády SR a Stálej komisie Legislatívnej rady vlády SR pre finančné právo.
      Z hľadiska zosúladenia s právom Európskej únie predložený návrh zákona svojou problematikou nepatrí medzi prioritné oblasti aproximácie práva a nepatrí ani medzi priority odporúčané v Bielej knihe.
     Predložený návrh zákona  o dani z nehnuteľností sa  predkladá bez rozporov.